钦定古今图书集成/明伦汇编/氏族典/第033卷 > 《王圻续文献通考》 > 宗敞
## 钦定古今图书集成/明伦汇编/氏族典/第033卷 > 《王圻续文献通考》 > 宗敞

按《南凉录》：敞，姑臧人。仕秦姚兴凉州别驾。敞父燮，吕
光时自湟河太守入为尚书郎，见傉檀于广武，乃执
其手曰：“君神爽宏拔，逸气凌云，命世之杰也，必当克
清世难，恨吾年老，不及见耳。以敞兄弟托君，可乎？”傉
檀曰：“若如公言，不敢忘德。”及即伪位，凉州刺史王尚
使敞来聘，傉檀谓之曰：“孤以不才，谬为尊先，君所见
称，每自恐有累大人水镜之明。既沗家业，窃有《怀君
子诗》云：‘中心藏之，何日忘之’。不图今日复见卿也。”敞
曰：“大王仁侔魏祖，念存先人，虽朱晖眄张堪之孤，叔
向抚汝齐之子，无以加也。”酒酣，语及平生，傉檀曰：“卿
鲁子敬之俦，恨不与卿共成大业耳。”后姚兴署傉檀
为车骑大将军、凉州刺史，镇姑臧，因征王尚还长安，
敞以别驾送之。傉檀谓敞曰：“吾得凉州三千馀家，情
之所寄，惟卿一人，奈何舍我去乎？”敞曰：“今送旧君，所
以忠于殿下也。”傉檀曰：“吾新牧贵州，怀远安迩之略，
为之若何？”敞曰：“凉土虽弊，形胜之地，道由人弘，实在
殿下。殿下惠抚其民，收其贤俊，以建功名，其何求不
获！段懿、孟袆，武威之宿望；辛晁、彭敏，秦陇之冠冕；裴
敏、马辅，中州之令族；张昶，凉国之旧裔；张穆、边宪，文
齐、扬班；梁崧、赵昌，武同飞羽。夫以大王之神略，加之
以威信，农战并修，文教兼设，可以纵横天下，区区河
右，岂足定乎！”傉、檀大悦，赐敞马二十疋。至秦，会王尚
为流言所谤，敞抗章辨白，兴深美其文。后还，迁太府
主簿，录记室事。